କାର୍ଯ୍ୟାନୁଷ୍ଠାନ ଭୟ ? ପୁଣି ଉପରାଷ୍ଟ୍ରପତିଙ୍କ ଆକାଉଣ୍ଟକୁ ଭେରିଫାଏ କଲା ଟ୍ୱିଟର - OTV Khabar.\nନୂଆଦିଲ୍ଲୀ : ଟ୍ୱିଟରକୁ ଘାରିଲା କି କାର୍ଯ୍ୟାନୁଷ୍ଠାନ ଭୟ ? ମାଇକ୍ରୋବ୍ଲଗିଂ ପ୍ଲାଟଫର୍ମ ଟ୍ୱିଟର ଭାରତର ଉପରାଷ୍ଟ୍ରପତି ଏମ ଭେଙ୍କିୟା ନାଇଡୁଙ୍କ ବ୍ୟକ୍ତିଗତ ଟ୍ୱିଟର ହ୍ୟାଣ୍ଡେଲକୁ ପୁଣି ଭେରିଫାଏ କରିଛି। ଆଜି ସକାଳେ ଉପରାଷ୍ଟ୍ରପତିଙ୍କ ଆକାଉଣ୍ଟରୁ ବ୍ଲୁ ଟିକ୍ ହଟାଇ ଦିଆଯାଇଥିଲା । ଲମ୍ବା ସମୟ ଧରି ଟ୍ୱିଟର ଆକାଉଣ୍ଟ୍ ଲଗ ଇନ୍ ହୋଇନଥିବାରୁ ଆପେ ଆପେ ବ୍ଲୁ ଟିକ୍ ହଟି ଯାଇଥିବା ଯୁକ୍ତି ବାଢ଼ିଥିଲା ଟ୍ୱିଟର ଇଣ୍ଡିଆ ।\nତେବେ ବ୍ଲୁ ଟିକା ହରାଇବାର କିଛି ଘଣ୍ଟା ମଧ୍ୟରେ ଉପରାଷ୍ଟ୍ରପତିଙ୍କ ଆକାଉଣ୍ଟକୁ ପୁଣି ଭେରିଫାଏ କରିଛି ଟ୍ୱିଟର । ଏହାରି ଭିତରେ ସୂତ୍ର ଅନୁସାରେ ଉପରାଷ୍ଟ୍ରପତିଙ୍କ ସମେତ ଆରଏସଏସ ସହ ଜଡିତ ଅନେକ ନେତାଙ୍କ ଆକାଉଣ୍ଟରୁ ବ୍ଲୁ ଟିକ୍ ହଟାଇବା ପରେ ସରକାର ଟ୍ୱିଟର ଉପରେ ନାରାଜ ହୋଇଯାଇଥିଲେ । ଟ୍ୱିଟର ବିରୁଦ୍ଧର କାର୍ଯ୍ୟାନୁଷ୍ଠାନ ଗ୍ରହଣ କରିପାନ୍ତି ବୋଲି କୁହାଯାଉଥିଲା ।\nସେହିପରି ଆଇଟି ମନ୍ତ୍ରାଳୟ ଏହାକୁ ଟ୍ୱିଟରର ଭୁଲ ଉଦ୍ଦେଶ୍ୟ ବୋଲି କହିଛି । ଖୁବ ଶୀଘ୍ର ଟ୍ୱିଟର ବିରୋଧରେ କାର୍ଯ୍ୟାନୁଷ୍ଠାନ ଗ୍ରହଣ କରିବାକୁ ପ୍ରସ୍ତୁତି କରୁଛି ବୋଲି ସୂତ୍ରରୁ ଜଣାପଡ଼ିଛି । ଆଇଟି ମନ୍ତ୍ରାଳୟ ପକ୍ଷରୁ ଆଜି ଟ୍ୱିଟରକୁ ନୋଟିସ୍ ପଠାଯିବ । ବିନା ସୂଚନାରେ ଉପରାଷ୍ଟ୍ରତିଙ୍କ ଆକାଉଣ୍ଟରୁ ବ୍ଲୁ ଟିକ୍ କିପରି ହଟାଗଲା ବୋଲି ପ୍ରଶ୍ନ କରାଯିବ । ଏହା ଭାରତର ସାମ୍ବିଧାନିକ ପଦର ଅବମାନନା ଅଟେ ।
